DA Den Europæiske Unions Tidende C 72/20

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 72/10

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»PROSCIUTTO DI MODENA«

EF-Nr.: IT-PDO-0217-0066-21.08.2007

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse —  Varebeskrivelse —  Geografisk område —  Bevis for oprindelse — Produktionsmetode —  Tilknytning —  Mærkning — Krav i nationale bestemmelser —  Andet [angives nærmere]

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Produktionsmetode:

Det er besluttet at hæve vandindholdet, som nu ikke må være lavere end 59 % eller højere end 63,5 %, hvor det tidligere skulle ligge mellem 50 % og 61 %.

Denne parameterændring er nødvendiggjort af, at teknologien i de seneste år gradvis har vundet indpas i opdræt af tunge svin i Italien, hvilket i forening med en større daglig vægtforøgelse (tænk blot på, at man på 9 måneder får svin med en vægt på ca. 160 kg) øjensynlig har påvirket kødets bromatologiske egenskaber, ikke mindst vandindholdet. En kraftig forøgelse af væksthastigheden medfører nemlig en betydelig ændring af kødets fedtindhold og dermed et højere vandindhold. Denne omstændighed medfører på den ene side et større vægttab under lagringen, men gør på den anden side kødet mere blødt, hvilket er en af de typiske egenskaber ved Prosciutto di Modena.

I del C er den frist, inden for hvilken svineproducenten skal anbringe et blivende mærke på låret på hvert enkelt svin, sat ned fra 45 dage til 30 dage efter fødslen, således at dyrevelfærdsreglerne overholdes.

Minimumslagringsperioden er forlænget fra 12 til 14 måneder. Denne periode kan sættes ned til 12 i stedet for 10 måneder, forudsat at der er tale om et homogent parti med en startvægt på mindre end 13 kg mod tidligere 12. Denne ændring er blevet nødvendig, fordi erfaringen har vist, at der er behov for en længere lagring for at give produktet de egenskaber, der er fastsat i varespecifikationen.

3.2. Krav i nationale bestemmelser:

Desuden er del G ændret ved indsættelse af nogle centrale elementer, der kan sikre bevis for produktets oprindelse.

I varespecifikationen er alle henvisninger til konsortiets kontrolvirksomhed udgået.

ENHEDSDOKUMENT

RÅDETS FORORDNING (EF) Nr. 510/2006

»PROSCIUTTO DI MODENA«

EF-Nr.: IT-PDO-0217-0066-21.08.2007

BGB ( ) BOB ( X )

1. Betegnelse:

»Prosciutto di Modena«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype [jf. bilag II]:

Kategori 1.2 — Kød og kødprodukter

3.2. Beskrivelse af produktet med betegnelsen i punkt 1:

Lagret fersk skinke med beskyttet oprindelsesbetegnelse. Pæreformet, uden det yderste af femur, idet overskydende fedt er fjernet ved hjælp af afpudsning af en del af sværen og det omgivende spæklag. Snitfladens farve er klar rød. Smagen er fin, ikke-salt. Behagelig og mild, men kraftig aroma, også ved nåleprøve. Skinken skal overholde bestemte analytiske parametre, nemlig vandindhold mellem 59 % og 63,5 %, saltindhold mellem 4,5 % og 6,7 % og proteinindhold mellem 21 % og 31 %. En hel skinke vejer mellem 8 og 10 kg og ikke under 7 kg.

3.3. Råvarer (kun for forarbejdede produkter):

Den hidrører fra ferske hele skinker fra svin, der kan være født, opdrættet og slagtet i ti italienske regioner (Emilia-Romagna, Veneto, Lombardia, Piemonte, Molise, Umbria, Toscana, Marche, Abruzzo og Lazio).

Der kan være tale om svin, der er renracer eller krydsracer af de traditionelle stamracer Large White og Landrace, som forædlet i den italienske stambog eller krydsracer af racen Duroc, som forædlet i den italienske stambog.

Derudover tillades også svin af andre bastard- og hybridracer, forudsat at de kommer fra selektions- eller krydsningsprogrammer, hvis målsætninger er forenelige med den italienske stambog, for så vidt angår fremstilling af tunge svin.

3.4. Foder (kun for produkter af animalsk oprindelse):

Detaljerede regler for anvendelse og sammensætning af fodermængden skal overholdes, idet der foretrækkes foder hidrørende fra det geografiske området for opdræt i punkt 4. Svinenes foder er hovedsagelig baseret på kornprodukter (majs, byg, havre, mv.) og biprodukter fra ostefremstillingen (valle, ostemasse og kærnemælk). Det kornbaserede foder gives fortrinsvis i flydende form (vælling eller grød), pr. tradition sammen med valle.

3.5. Specifikke etaper af produktionen, som skal finde sted i det afgrænsede geografiske område:

Faserne i produktionen og modningen af Prosciutto di Modena skal foregå inden for det produktionsområde, der er angivet i punkt 4, således at sporbarhed og kontrol er sikret.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

»Prosciutto di Modena« bliver altid identificeret ved det logo, kontrolinstansen anbringer på sværen.

Mærkning af en hel Prosciutto di Modena med ben skal omfatte påskriften »Prosciutto di Modena« efterfulgt af udtrykket »denominazione di origine protetta« (dvs. »beskyttet oprindelsesbetegnelse«, BOB). For udbenede skinker, hele eller udskåret, skal mærkningen desuden omfatte produktionsdatoen, dvs. den dato, hvor forarbejdningen af den pågældende skinke er begyndt, hvis seglet eller brændemærket ikke længere er synligt, samt oplysninger til identifikation af partiet.

Det er forbudt at anvende adjektiver som »klassisk«, »autentisk«, »ekstra«, »super« og andre angivelser og tilføjelser sammen med oprindelsesbetegnelsen, bortset fra »udbenet« (»disossato«), og enhver anden angivelse, der ikke specifikt er nævnt i varespecifikationen, dog undtaget, hvad der er nødvendigt for at opfylde andre lovmæssige krav. Det samme forbud gælder også for reklame for og salgsfremme af Prosciutto di Modena, uanset form og sammenhæng.

4. Præcis afgrænsning af det geografiske område:

Prosciutto di Modena fremstilles udelukkende i et bestemt bakket område omkring floden Panaro og de tilstødende dale op til en højde af maksimalt 900 m, som omfatter følgende kommuner: Castelnuovo Rangone, Castelvetro, Spilamberto, San Cesario sul Panaro, Savignano sul Panaro, Vignola, Marano, Guiglia, Zocca, Montese, Maranello, Serramazzoni, Pavullo nel Frignano, Lama Mocogno, Pievepelago, Riolunato, Montecreto, Fanano, Sestola, Gaggio Montanto, Monteveglio, Savigno, Monte San Pietro, Sasso Marconi, Castello di Serravalle, Castel d’Aiano, Bazzano, Zola Predosa, Bibbiano, San Polo d’Enza, Quattro Castella, Canossa (tidl. Ciano d’Enza), Viano og Castelnuovo Monti. Opdræt og slagtning finder kun sted i det begrænsede område, der udgøres af regionerne Emilia-Romagna, Veneto, Lombardia, Piemonte, Molise, Umbria, Toscana, Marche, Abruzzo og Lazio.

5. Tilknytning til det geografiske område:

5.1. Det geografiske områdes egenart:

I det bakkede mikro-område omkring Panaro-flodens afvandingsområde findes et af disse ganske få »specialiserede« områder, som på grund af placeringen på læsiden af de toscansk-emilianske Appeniner har et mikroklima, der er optimalt for skinker. Det er en udløber af bjergene med den dertil hørende typiske flora, hvilket sammen med den »dræningseffekt«, som Panaro-floden og dens bifloder forårsager, skaber det ideelle klima, der er overvejende tørt og med nogen luftgennemstrømning. Afgrænsningen af produktionsområdet til et bestemt geografisk område er hverken tilfældig eller en følge af lovens bestemmelser, men en bekræftelse af den relation, som i tidens løb er opstået mellem produktionssystemet og det geografiske område, idet lagringen af skinker kræver meget helsebringende omgivelser og disse ikke påvirkes af produktionssystemerne.

5.2. Produktets egenart:

Prosciutto di Modena har ud over de særegne træk, der tidligere er opregnet i beskrivelsen af produktet, følgende kendetegn:

— en større del af inderlåret er blottet, således at saltet hurtigere kan trænge ind og produktet dermed får en karakteristisk smag

— vandindhold mellem 59 og 63 %

— saltindhold mellem 4,5 og 6,7 %

— proteinindhold mellem 21 og 31 %.

Sidstnævnte kendetegn gør produktet særlig egnet til en meget proteinholdig kost, idet det samtidig er meget let fordøjeligt. Desuden er Prosciutto di Modena på grund af sit indhold af mineraler og vitaminer og lave indhold af cholesterol det ideelle fødemiddel til en fedtfattig kost, hvis fedtet bliver skåret fra. Alt i alt er Prosciutto di Modena en fødevare med en særdeles gunstig balance mellem fedt og proteiner.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De produktionsmæssige krav, der er en forudsætning for karakteriseringen og dermed opnåelsen af oprindelsesbetegnelsen, hænger meget nøje sammen med forholdene i omgivelserne og de naturlige og menneskelige faktorer. Således er råvarens karakter helt særlig for det afgrænsede geografiske makro-område og en følge af basislandbrugets historiske og økonomiske udvikling. Produktionen af Prosciutto di Modena har sin oprindelse og begrundelse i den måde, der drives landbrug på under de herskende geomorfologiske og mikroklimatiske forhold i det afgrænsede mikro-område. Disse særlige forhold har igangsat en proces, hvorved råvarens egenskaber, forarbejdningsmetoden for produktet og etableringen af betegnelsen, som er nært knyttet til den for det geografiske område specifikke socio-økonomiske udvikling og deraf følgende uforlignelige konnotationer, er forenet i et sammenhængende hele. I det afgrænsede makro-område har den udvikling af indfødte og hjemmehørende racer, som er sket i det nordlige og centrale Italien siden etruskertiden, nemlig fulgt i kølvandet på dyrkning af korn og forarbejdning af mælk, som kendetegner svinefodringsmetoderne. En sådan orientering har medført en helt præcis råvarekarakter og produktionsmåde, hvorved opdræt af tunge svin, der først slagtes i en fremskreden alder, er blevet etableret. Disse tendenser har gradvis ført til lagret skinke som det naturlige mål for produktionen, der lige siden en fjern fortid har været koncentreret i nogle få områder, der som følge af de herskende miljøforhold har været særligt egnede og via menneskets indgriben efterhånden er blevet specialiseret.

Produktet har en ældgammel historie, som i oprindelsesområdet kan dokumenteres helt tilbage til bronzealderen, hvor husdyrhold blev udbredt og brug af salt (natriumchlorid) blev opdaget. Økonomisk-historisk har brugen af salt til konservering af kød fået solidt fodfæste med kelternes ankomst, og den er forfinet yderligere i romertiden.

Endvidere kan produktets oprindelse dokumenteres historisk, også i relation til oprindelsesområdet for de forskellige råvarer, tilbage til tiden før industrialiseringen, og den er resultatet af en enestående udvikling af en typisk landbokultur, der er fælles for hele Po-regionen, og som i bakkelandskabet omkring Panaro-flodens afvandingsområde (en udløber af de toscansk-emilianske Appeniner) har fundet en beliggenhed med særligt gunstige klima- og miljøforhold.

Henvisning til offentliggørelsen af varespecifikationen:

Den konsoliderede udgave af varespecifikationen kan ses:

— på følgende websted: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.